Upravni sud ovih je dana donio prve presude u korist smijenjenih šefova policije 2012. i 2013. godine kada je s rukovodećih mjesta u policijskom sustavu pometeno čak 2439 policajaca.

Tražit će milijune?

Nepravomoćnom presudom Upravnog suda tako je potvrđeno rješenje Odbora za državnu službu kojem su se smijenjeni policijski rukovoditelji žalili, a koji je utvrdio da novi rukovoditelji nisu mogli biti imenovani jer nisu bili razriješeni stari. Tako je Odbor poništio, primjerice, rješenje o imenovanju Davida Švende načelnikom policijske postaje Umag jer je na tom mjestu već bio zaposlen Tomislav Rajković.

Presudom Upravnog suda kojom je potvrđena odluka Odbora tako se otvaraju vrata za vraćanje na stara radna mjesta svih smijenjenih rukovodećih kadrova u policiji. A njihovoj smjeni prethodilo je raspisivanje internih natječaja za popunjavanje rukovodećih radnih mjesta tijekom 2012. i početkom 2013. godine, o čemu je Večernji list iscrpno pisao i upozoravao na nezakonitosti tih natječaja.

Tim internim natječajima imenovani su načelnici policijskih uprava i njihovi zamjenici, voditelji službi, kao i rukovoditelji na nižim pozicijama, poput vođa grupa i sektora po policijskim upravama. Birali su se čak i novi šefovi smjena u policijskim postajama i njihovi pomoćnici.

Iako se struka slagala s čišćenjem HDZ-ovih kadrova u policijskom vrhu, ministru unutarnjih poslova Ranku Ostojiću zamjerali su da svoje podobne kadrove postavlja i na niža rukovodeća mjesta. Sve to je dovelo do destabilizacije sustava jer su se slobodnima proglasila radna mjesta koja su već godinama popunjena i za koja ljudi koji ih obavljaju imaju valjano rješenje.

A jedni od rijetkih koji su se usudili upozoriti javno ministra Ostojića da su njegovi interni natječaji nezakoniti bili su čelnici Općeg sindikata MUP-a, čiji predsjednik Siniša Mihelić objašnjava da MUP nije postupio sukladno rješenju Odbora u slučaju Rajković jer su Švendu nakon odluke Odbora retroaktivno ponovno imenovali načelnikom PP Umag. Na rješenje Odbora MUP je mogao podnijeti samo tužbu Upravnom sudu, što mu se, pokazalo se ovih dana, obilo o glavu.

Mihelić procjenjuje da se barem 10 posto od ukupno 2439 smijenjenih rukovoditelja žalilo Odboru pa će se i na njih moći primijeniti odluka Upravnog suda. Oni su smijenjeni prije dvije godine i postavljani na niža radna mjesta pa su primali barem 1000 kuna neto manju mjesečnu plaću. Ukupno bi samo za tu razliku plaće sad mogli dobiti gotovo šest milijuna kuna, procjene su Općeg sindikata. A tu još treba dodati i sudske troškove, kamate...

Pritisci i strah

– Otpočetka smo upozoravali da je najprije trebalo razriješiti stare kadrove, a tek onda raspisati interne natječaje jer ne može se to raditi za radna mjesta koja su popunjena. No nisu nas slušali, očito im se žurilo u kadroviranju – kaže Mihelić dodajući da se velika većina smijenjenih nije žalila zbog pritisaka i straha. Presuda Upravnog suda otvara i još jedan problem, a to je kamo će se vratiti oni koji su internim natječajima postavljani na rukovodeća mjesta jer je na njihova stara mjesta također imenovan netko drugi.

U MUP-u su pak na naš upit o odluci Upravnog suda samo odgovorili da će postupiti u skladu sa sudskim odlukama.

Prije godinu i pol raspisivanje internih natječaja pravdali su novim Pravilnikom o unutarnjem redu Ministarstva, a kojim su sva radna mjesta proglašena slobodnima i da se popunjavaju sukladno Zakonu o policiji. Upravni sud očito se ne slaže s time.